Vilkyčių tiltas
Vilkyčių tiltas – automobilių transporto tiltas ant Veiviržo upės kelyje  141  Kaunas–Jurbarkas–Šilutė–Klaipėda , stovintis Klaipėdos ir Šilutės rajonų paribyje, Priekulės seniūnijoje, Šilininkų kaime, į šiaurės vakarus nuo Vilkyčių. Per 2016–2017 m. atliktą rekonstrukciją senasis originalios konstrukcijos tiltas buvo išardytas, išplatintas, pritaikytas šiuolaikinio transporto poreikiams. Senasis Vilkyčių tiltas pastatytas 1921 m. Jis buvo metalinis, dviejų tarpatramių (23,30+23,30 m). Vienos angos perdangą sudarė dvi kniedytos metalinės santvaros. Plieninėje perdangos konstrukcijoje panaudotos „Pratt“ tipo santvaros su lygiagrečiomis juostomis ir tilto paklotu viduryje. Paklotą laikė sijynas, sudarytas iš pagrindinės skersinės sijos ir ant jų išilgai tilto suklotais valcuoto plieno gaubtiniais elementais (stringeriais). Tarp skersinių sijų buvę „U“ formos tušti ruožai užpildyti tašytais akmenimis. Skersinės sijos prie santvarų vertikaliųjų elementų pritvirtintos su kniedėmis. Tiltas rėmėsi į masyvius akmens mūro ramtus krantuose ir taurą upės vagoje, kurio viršutinė dalis sudėta iš plytų mūro. Galuose, virš ramtų, pastatyti masyvūs gelžbetoniniai statramsčiai. Važiuojamoji dalis – 5,10 m pločio, dengta asfaltbetoniu, atitvarai - metaliniai, 0,43 m aukščio, šalitilčiai - 0,75 m pločio, turėklai - metaliniai, 0,95 m aukščio. Palyginti siauro tilto prieigose pastatyti priešpriešinio eismo pirmenybės kelio ženklai.